Kaakkois-Suomen TE-toimisto seuraa kokeilua sen toteutusaikana. Toteutusaikana seurataan lähinnä rekrytointituen myöntämistä ja maksatusta sekä tuen käyttöastetta. Kaakkois-Suomen TE-toimisto raportoi näistä työ- ja elinkeinoministeriölle, mutta kokeilun aikana tietoja ei julkaista tai luovuteta ulospäin, jotta tiedoilla ei vaikuteta kokeiluun.
Arviointi kokeilusta suoritetaan vasta kokeilun päättymisen jälkeen. Työ- ja elinkeinoministeriö hankkii arvioinnin ulkopuolisilta tutkijoilta. Arvioinnin tarkoituksena on selvittää rekisteriaineistojen perusteella tieteellisesti luotettavalla tavalla rekrytointituen vaikutuksia rekrytointikynnyksen madaltamisessa.
Arvioinnissa selvitettäisiin ainakin tuen vaikutusta työnantajaksi siirtymiseen, yrityksen työntekijöiden ja maksettujen palkkojen määrään sekä liikevaihtoon ja nettotulokseen. Arvioinnissa voitaisiin myös tarkastella käytettävissä olevien aineistojen rajoissa, millaisia työsuhteita kohdeyrityksiin syntyi ja millaisia työntekijäryhmiä yrityksiin työllistyi.
Arvioinnin tuloksia voidaan jatkossa hyödyntää päätöksenteon tukena.